Bertel Haarder (V), 2011-05-06:
Efter den generelle debat går vi nu over til et mere konkret spørgsmål, nemlig spørgsmålet om færgetransporten til Samsø, Læsø og Ærø.
Jeg kan bekræfte, hvad hr. Per Clausen siger, altså at borgmestrene for de tre økommuner selv taler om yderområder i det brev, de sendte mig den 10. marts.
Men lige forinden taler de også om Udkantsdanmark, så borgmestrene har desværre ikke hjulpet os med, hvad det skal hedde.
Men jeg synes nu, at ordet yderområde er det bedste.
Som det fremgår af øredegørelsen, som jo er den tredje af de tre redegørelser, som vi lige har drøftet, er det regeringens målsætning for de danske øer, at vi skal balancere imellem på den ene side at anerkende, at livet på øerne er anderledes end livet på fastlandet, og på den anden side sikre, at der er rimelige bosætnings- og erhvervsvilkår på øerne.
Den helt grundlæggende forudsætning for at understøtte øerne som helårssamfund er en velfungerende infrastruktur.
I forhold til de øer, der ikke er bofaste, indbefatter det først og fremmest en velfungerende færgedrift.
Ansvaret for færgeforbindelserne til Samsø, Læsø og Ærø ligger således hos de tre kommuner, der alle er selvstændige kommuner.
At ansvaret for færgerne er lokalt forankret, anser jeg for at være den helt rigtige model.
Fordelen er, at det giver de bedste muligheder for, at lokale behov og hensyn kan lægges til grund for planlægning af færgedriften.
Fordelen ved, at kommunerne selv står for færgeopgaven, er også, at det giver kommunerne en tilskyndelse til at varetage driften af færgeruterne på den mest effektive og økonomisk rentable måde.
Det er derfor et kommunalt anliggende at fastlægge færgetakster og takststruktur for de færger, som kommunerne har ansvar for.
Det har regeringen ingen planer om at blande sig i eller ændre.
Når det er sagt, skal det også nævnes, at staten yder særlig økonomisk støtte til øerne, herunder Samsø, Læsø og Ærø.
Det er begrundet i de særlige udgifter, der er forbundet med at være en økommune, og de særlige udgifter vedrører jo bl.a. færgedrift.
I 2011 yder staten et samlet tilskud til Samsø, Læsø og Ærø på 74,6 mio. kr.
Tilskuddet er sammensat af et fast grundtilskud på 16,9 mio. kr. til hver af de tre kommuner.
Derudover er der et resttilskud, som fordeles ud fra en fordelingsnøgle, der tager hensyn til det årlige antal passagerer og mængden af gods, der transporteres, og sejldistancen på færgeruterne.
I 2011 modtager Samsø således samlet 27,2 mio. kr., Læsø 21, 8 mio. kr. og Ærø 25,7 mio. kr.
Herudover har staten inden for de seneste år givet ekstraordinær støtte til færgeundersøgelser og anlægsinvesteringer på Læsø og Ærø.
Læsø Kommune modtog i 2010 19 mio. kr. fra færgepuljen til gennemførelse af en løsning på øens færgetrafik, herunder ombygning af en eksisterende færge.
Derudover er der givet 1 mio. kr. til undersøgelse af behovet for en ny færge.
Også her er der givet 1 mio. kr. i støtte til en større undersøgelse af den fremtidige færgestruktur for Ærø i samarbejde med Svendborg og Ærø Kommuner.
Der er således givet 45 mio. kr. til Læsø og Ærø Kommuner tilsammen i særlige tilskud til færgetrafikken ud over det årlige tilskud, som jeg startede med at nævne.
Man kan selvfølgelig altid drømme om et højere niveau og en endnu rigere verden, hvor der kan gives større tilskud og billigere billetter.
Jeg ved godt, at der også er ønsker om at gøre færgerne mere eller mindre gratis.
Men det er jo den slags, som man skal have råd til.
Regeringen er bestemt ikke modstander af billigere færgebilletter, men i den aktuelle økonomiske situation ser vi ikke mulighed for at prioritere flere midler til området.
Det er, hvad jeg kan sige i dag.